Tul dawn l-aħħar jiem irnexxieli nlaħħaq ma' ktieb li kont xtrajt. Wara li kont smajt lill-Papa Franġisku jfaħħarha, iddeċidejt nixtri żewġ kotba ta' Dorothy Day. Wieħed, li qrajt, bl-isem "Loaves and Fishes", u l-ieħor "The Long Loneliness", li għadni rrid naqra. Din il-mara biddlet lilha nnifisha u magħna lil diversi bnedmin oħra. Ikkonvertiet għall-Kattoliċeżimu f'mumenti diffiċli f'ħajjitha. Għamlet il-ħajja tgħix mal-oħrajn. Hija, flimkien ma' diversi oħra, ispirata inizjalment minn Peter Maurin (bniedem mimli b'ideat u li kont qrajt dwaru qabel), kienet tassigura l-ikliet b'xejn lil dawk li ma kellhomx, issib fejn jorqdu għal diversi. Mimlija b'ideat paċifisti u favur il-ħidma soċjali tal-Knisja, kienet tassigura l-pubblikazzjoni ta' gazzetta influwenti: "The Catholic Worker". Forsi x-xahar ta' Novembru huwa marbut iktar magħha proprj għax twieldet fit-8 ta' Novembru 1897, u mietet fid-29 ta' Novembru 1980. Forsi wkoll ħaqqha artiklu sħiħ, għax wettqet ferm iktar, u għandu jingħad ukoll li hemm ukoll proċess ta' beatifikazzjoni għaddej. Imma llum ser nillimita ruħi għal din is-silta li ġejja. Waħda li sibt u qed nirriproduċi għall-ġieħ tas-saċerdoti sodi u tajba li dejjem kellna. Iktar u iktar f'dan iż-żmien li qed jiġu attakkati inġustament u mqegħda f'keffa waħda. Il-Knisja għandha wirt twil, u b'saħħtu, ta' bnedmin li ddedikaw ħajjithom għall-oħrajn. Day, li kienet oriġinarjament viċin il-komuniżmu u l-anarkiżmu, kelljha l-kuraġġ u l-onestà li tiċċertifika dan. Proprju għax hi, li għexet għall-oħrajn, kienet tifhem iktar lil dawk li għexu bħalha. Iċċitajt din is-silta proprju għax hija xhieda ħajja u veritiera ta' dak li kienet ir-realtà fi żmienha. Kemm dan għadu u jibqa' veru nixhduh aħna. Dan, iktar u iktar irid jingħad f'kuntest fejn qegħda ssir kampanja medjatika li fiha ħidmet dawn il-bnedmin u diversi qed tipprova tiġi oskurata minħabba d-dnubiet mortali ta' oħrajn. Huwa għalhekk, fl-opinjoni tiegħi, li hu tajjeb li wieħed iġib il-pożizzjoni lura fil-kuntest. Għandna nagħtu ġieħ mill-ġdid lid-diversi li ddedikaw ħajjithom għall-proxxmu. U, fl-istess ħin, nifirħu li kien hemm tant eżempji tajba li nistgħu nsegwu llum. Ngħid iktar dan fid-dawl ta' dak li qal il-Papa Franġisku l-Ħadd li għadda, 14 ta' Ottubru 2018, waqt li rajna lill-Papa Pawlu VI u l-Isqof Oscar Romero jiġu dikjarati qaddisin. Issa jridu jingħadu, f'dan il-kuntest, żewġ punti għalija importanti. L-ewwel: il-Knisja Kattolika ma tiqafx f'ħidmietha, ma tiqafx taħdem, issofri u tħobb. Fuq kollox, li tassigura li tiddikjara bnedmin li għexu fi żmienna, u f'kull wieħed, qaddisin. It-tieni: li l-Papa Franġisku kull ġurnata jitkellem, jgħallem u jispjega. Biss, mhux kull ma jgħid, sfortunatament, jiġi rappurtat. Ħafna minn dan qiegħed jintilef. F'dik il-ġurnata, il-Papa Franġisku tkellem fuq kull wieħed minn dawn il-qaddisin, imma preċiżament, fuq Pawlu VI qal hekk: "Ha testimoniato in modo appassionato la bellezza e la gioia di seguire Gesù totalmente". Kien xhud appassjonat tal-isbuħija u tal-ferħ li wieħed isegwi totalment lil Sidna Ġesù Kristu. Il-qaddisin għamlu l-għażla li jqegħdu lil Sidna Ġesù Kristu fiċ-ċentru tal-ħajja tagħhom, Ġesù huwa radikali. Huwa jagħti kollox u jitlob kollox. Ġesù ma jikkuntentax ruħu b'parti mill-imħabba tagħna." F'dik it-triq ta' mħabba ma jiġux imfaħħra, anzi, kif nafu, imkasbra. Kif nafu, Oscar Romero nqatel waqt li kien qiegħed jiċċelebra l-quddies. Fl-ogħla mument fil-ħajja reliġjuża. Imma, wara mewtu, kien hemm min ipprova jnaqqaslu l-ġieħ. Kien hemm min immalafamah, ikkritikah u qal li dak li kien qiegħed jippriedka u jgħix ma kinux fil-linja tal-Knisja. Ħajtu ġiet eżaminata minn diversi angoli wara l-martirju li għadda minnu, u nstab li kien ħajja dedikata għall-oħrajn. Is-saċerdtoti, ir-reliġjużi f'pajjiżna huma dawn il-bnedmin. Persuni li jħabirku għall-oħraij. Jissagrifikaw lilhom infushom. Preparati jiċċaħħadu minn kollox. Proprju għalhekk li nifhmu iktar kemm għandna wirt uniku fiċ-ċiviltà tagħna, speċjalment dik f'pajjiżna.
Una Percentuale di Amore